รัฐบาลไทย-ข่าวทำเนียบรัฐบาล-กรมการค้าภายในชี้แจง การแก้ไขปัญหาราคาน้ำมันปาล์มตกต่ำ
วันศุกร์ที่ 19 ตุลาคม 2561
กรมการค้าภายในชี้แจง การแก้ไขปัญหาราคาน้ํามันปาล์มตกต่ํา
อธิบดีกรมการค้าภายในชี้แจง การแก้ไขปัญหาราคาน้ํามันปาล์มตกต่ํา เผยจัดทําโครงการเร่งรัดส่งออกน้ํามันปาล์มดิบ ตามมาตรการปรับสมดุลน้ํามันปาล์มในประเทศ เพื่อผลักดันการส่งออกน้ํามันปาล์มดิบ 300,000 ตัน ตามมติ กนป.
วันที่ 16 ตุลาคม พ.ศ. 2561 นายวิชัย โภชนกิจ อธิบดีกรมการค้าภายใน กระทรวงพาณิชย์ ชี้แจงปัญหาราคาน้ํามันปาล์มตกต่ํา ตามที่ นายชโยดม สุวรรณวัฒนะ ประธานชมรมคนปลูกปาล์มน้ํามัน จ.กระบี่ กล่าวว่า ราคาปาล์มทะลายลดลงอย่างต่อเนื่องจากช่วง 1-2 เดือน ที่ผ่านมา อยู่ในระดับ 3.60-3.80 บาท/กก. ลดลงเฉลี่ยอยู่ที่ระดับ 2.50-2.60 บาท/กก. ซึ่งต่ําสุดเป็นประวัติการณ์ และอาจมีแนวโน้มลดลงต่อเนื่อง ทั้งที่เพิ่งเริ่มฤดูเก็บเกี่ยวผลผลิต ส่งผลให้เกษตรกรประสบกับภาวะขาดทุน จึงเรียกร้องให้ภาครัฐเข้ามาช่วยเหลืออย่างเร่งด่วน นั้น กรมการค้าภายในขอชี้แจงดังนี้
คณะกรรมการนโยบายปาล์มน้ํามันแห่งชาติ (กนป.) ได้มีมติเมื่อวันที่ 11 พฤษภาคม 2561 เห็นชอบมาตรการแก้ไขปัญหาปาล์มน้ํามันและน้ํามันปาล์ม ปี 2561 โดยในส่วนที่เกี่ยวข้องกับกระทรวงพาณิชย์ ได้แก่ มาตรการปรับสมดุลน้ํามันปาล์มในประเทศ โดยเร่งรัดผลักดันส่งออกน้ํามันปาล์มดิบจํานวน 300,000 ตัน เพื่อลดสต็อกน้ํามันปาล์มให้เข้าสู่ระดับปกติและช่วยรักษาเสถียรภาพราคาปาล์มน้ํามันและน้ํามันปาล์มโดยให้เสนอขอใช้งบประมาณจากงบกลางรายการเงินสํารองจ่ายเพื่อกรณีฉุกเฉินหรือจําเป็น วงเงิน 525 ล้านบาท
ข้อเท็จจริง
กระทรวงพาณิชย์ โดยกรมการค้าภายใน ได้จัดทําโครงการเร่งรัดส่งออกน้ํามันปาล์มดิบ ตามมาตรการปรับสมดุลน้ํามันปาล์มในประเทศ เสนอสํานักงบประมาณ เพื่อนํากราบเรียนนายกรัฐมนตรี พิจารณาเห็นชอบการใช้เงินงบกลางรายการเงินสํารองจ่ายเพื่อกรณีฉุกเฉินหรือจําเป็น วงเงิน 525 ล้านบาท เพื่อผลักดันการส่งออกน้ํามันปาล์มดิบจํานวน 300,000 ตัน ตามมติ กนป. ซึ่งขณะนี้ อยู่ในขั้นตอนการพิจารณาอนุมัติงบกลาง
การแก้ไขปัญหา
1. เพื่อแก้ไขปัญหาราคาผลปาล์มที่อ่อนตัวลงต่อเนื่อง กรมการค้าภายใน ได้เตรียมแนวทางการช่วยเหลือเกษตรกร โดยผลักดันให้มีการเร่งใช้น้ํามันดีเซลหมุนเร็ว บี 20 ในรถยนต์บรรทุกขนาดใหญ่ให้เพิ่มขึ้นโดยด่วน เพื่อดูดซับน้ํามันปาล์มส่วนเกิน รวมทั้ง เสนอให้หน่วยงานที่รับผิดชอบพิจารณาแนวทางแก้ไขปัญหาข้อขัดข้องในการใช้น้ํามันดีเซลหมุนเร็ว บี20 และมาตรการจูงใจให้มีการพัฒนารถยนต์บรรทุกขนาดเล็กให้สามารถใช้น้ํามันดีเซลหมุนเร็ว บี 20 ได้ เพื่อขยายช่องทางรองรับผลผลิตน้ํามันปาล์มดิบในอนาคต ซึ่งจะช่วยรักษาเสถียรภาพราคาผลปาล์มน้ํามันให้แก่เกษตรกรในระยะยาว ทั้งนี้ จะนําเสนอคณะอนุกรรมการเพื่อบริหารจัดการปาล์มน้ํามันและน้ํามันปาล์มด้านการตลาดพิจารณาในช่วงสัปดาห์หน้า ก่อนนําเสนอคณะกรรมการนโยบายปาล์มน้ํามันแห่งชาติพิจารณาต่อไป
2. สําหรับการบริหารจัดการปาล์มน้ํามันและน้ํามันปาล์มในระดับพื้นที่ ได้ขอความร่วมมือผู้ว่าราชการจังหวัดกระบี่ และชุมพร พิจารณาแนวทางบริหารจัดการในรูปแบบของการแต่งตั้งคณะกรรมการระดับจังหวัด อําเภอ และตําบล เพื่อกํากับและแก้ไขปัญหาการบริหารจัดการปาล์มน้ํามันและน้ํามันปาล์มในพื้นที่ และจัดทําข้อตกลง (MOU) การซื้อขายผลปาล์มคุณภาพระหว่างเกษตรกรกับโรงงานสกัดน้ํามันปาล์ม ตามรูปแบบของจังหวัดสุราษฎร์ธานี นอกจากนี้ ได้ร่วมกับกระทรวงเกษตรและสหกรณ์ จัดทําแผนปฏิบัติการ (Action Plan) ในส่วนที่เกี่ยวข้อง เพื่อเป็นข้อมูลให้จังหวัดใช้เป็นแนวทางในการขับเคลื่อนการบริหารจัดการการผลิตการตลาดสินค้าปาล์มน้ํามันและน้ํามันปาล์มในระดับพื้นที่ ให้แก่ผู้ว่าราชการจังหวัด ตามข้อสั่งการนายกรัฐมนตรีที่ให้กระทรวงมหาดไทยเป็นหน่วยงานหลักในการบูรณาการขับเคลื่อนร่วมกับหน่วยงานที่เกี่ยวข้อง เพื่อบริหารจัดการพืชเกษตรสําคัญตลอดห่วงโซ่การผลิต
3. กรณีการประกาศมาตรฐานโรงงานสกัดน้ํามันปาล์ม กระทรวงพาณิชย์ ได้ให้ความเห็นสนับสนุนร่างประกาศของกระทรวงอุตสาหกรรม เรื่อง กําหนดวัตถุดิบและคุณภาพผลิตภัณฑ์ของโรงงานสกัดน้ํามันปาล์ม (โรง A ต้องสกัดน้ํามันได้ไม่น้อยกว่า 18% และโรงB ต้องสกัดน้ํามันได้ไม่น้อยกว่า 30%) เพื่อผลักดันให้มีการบังคับใช้โดยเร็ว ตามความเห็นของสภาเกษตรกรแห่งชาติและเกษตรกรส่วนใหญ่
----------------------